ጃፓንና ኢትዮጵያ የ1 ነጥብ 5 ቢሊዮን ብር የልማት ስምምነት ተፈራረሙ
– በጃፓንና በኢትዮጵያ መንግሥታት መካከል የ1 ነጥብ 5 ቢሊዮን ብር የልማት ድጋፍ ስምምነት ትናንት ሰኔ 4 /2005 ዓ/ም ተፈረመ።ስምምነቱን የገንዘብና ኢኮኖሚ ልማት ሚኒስትር ዴኤታ አህመድ ሺዴና በኢትዮጵያ የጃፓን አምባሳደር ሂሮዩኪ ኪሺኖ ፈርመዋል።ከድጋፉ መካከል 1 ነጥብ 43 ቢሊዮን ብር ያህሉ ከሉማሜ ደብረ ማርቆስ ለሚከናወነው የመንገድ ሥራ እድሳትና ግንባታ ተመድቧል።ቀሪው  በአማራ ክልል በሚገኙ አነስተኛ ከተሞች ለሚካሄደው የንጹህ መጠጥ ውሃ ፕሮጀክት የሚውል ነው።ሚኒስትር ዴኤታ አህመድ በዚሁ ወቅት ጃፓን በኢትዮጵያ ለሚካሄዱ የልማት ሥራዎች እያደረገች ላለው ጠንካራ ድጋፍ አመስግነዋል።የሁለቱ አገሮች ግንኙነት በጠንካራ መሠረት ላይ እየተገነባ መምጣቱን የጠቀሱት ሚኒስትር ዴኤታው ጃፓን ከረዥም አመታት ጀምሮ የኢትዮጵያ የቅርብ የልማት አጋርና የምትሰጠው ድጋፍም ጥራት እንዳለው አስረድተዋል።አምባሳደር ኪሺኖ በበኩላቸው ጃፓን በኢትዮጵያ ለሚካሄዱ የልማት ስራዎች ጠንካራ ድጋፍ ስታደርግ መቆየቷን አስታውሰዋል።በቅርቡ በጃፓን ዮካሃማ በተካሄደው የቶኪዮ ዓለም አቀፍ የልማት ጉባዔ ላይ የጃፓኑ ጠቅላይ ሚኒስተር ሺንዞ አቤ ለአፍሪካ በቀጣዮቹ አምስት ዓመታት 32 ቢሊዮን ዶላር አዲስ የልማት ማዕቀፍ ይፋ ማድረጋቸውን አስታውሰዋል።ድጋፉ በአፍሪካ የመሠረተ ልማት አውታሮችን በማሻሻል፣ በሰው ኃይል ልማት ግንባታ በማካሄድ በአህጉሪቱ ለኢኮኖሚያዊ እንቅስቃሴዎች ምቹ ሁኔታዎችን መፍጠር ነው።በአዲሱ የልማት ማዕቀፍ ውስጥ ኢትዮጵያ ከፍተኛ ተጠቃሚ ከሚሆኑ አገራት መካከል አንዷ እንደምትሆንም አምባሳደር ኪሺኖ መግለጻቸውን የኢትዮጵያ ዜና አገልግሎት ዘግቧል።